Bongani nou ‘n internet-sensasie
Engen se bekende reklame handelsmerk wat die belofte, “Met ons is jy nommer een,” inhou, het vandeesweek ‘n nuwe betekenis aangeneem nádat een van hul petroljoggies by die vulstasie op Malmesbury, beroemde status met sy goeie kliëntediens verwerf het.
Brian de Beer het verlede week besluit om sy goeie ervaring by die vulstasie met dié petroljoggie op sosiale media te deel, nádat hy skitterende diens van Bongani Dyanti (regs) ontvang het.
Die eienaar van Engen Malmesbury, Gey Kriek en Engen se operasionele bestuurder (streeksverkope) in die Wes-Kaap, John Bailey het besluit om erkenning aan Bongani vir sy uitstekende diens te gee deur hom te beloon met ‘n geskenkbewys.
Die prys is die afgelope Vrydag aan hom oorhandig.
Dié gewilde Facebook-inskrywing deur De Beer is sedertdien deur duisende gebruikers gedeel.
Die inskrywing het ook aanleiding gegee tot ander kliënte se inskrywings wat ook al goeie diens van Bongani ontvang het en bevoorreg was om sy sjarme en uitstekende oog vir detail in die verlede te ervaar.
Mabandla Kelengeshe se inskrywing lui dat Bongani ‘n lewende voorbeeld is van uitstekende diens asook dat plaaslike en internasionale toeriste en gaste altyd uitsien na herinneringe wat vir ‘n leeftyd bly.
“Hou so aan jong man…Dankie Brian vir die deel van so ‘n positiewe en hartroerende ervaring.”
“Wow ek is mal oor dit, dis die gees wat ons nodig het vir ons land om te floreer, baie geluk aan beide van julle. Hou aan met die goeie werk,” sê Zitho Tshabiso op sy beurt. David Taylor het ook onder meer ‘n inskrywing op Facebook gemaak oor sy goeie ervaringe by vulstasies in die verlede.
“Ek het jare gelede dieselfde soort ervaring gedurende ‘n toer ervaar, behalwe in die groot stede. Dit geld vir beide kante. Jy wys respek vir die werk wat hulle doen en hulle sal vir jou goeie diens gee.
"Moet nie net sê hulle moet die tenk vol maak met watter brandstof jy ook al gebruik en dit daar los nie. Jou houding gee jou die diens wat jy wil hê.”
San-stories by museum
Kom luister na Michael Daiber van !Khwa ttu San Erfenissentrum langs die R27 buite Yzerfontein waartydens hy meer kom vertel van die suksesverhaal, prestasies en unieke vennootskap tussen die Switserse regering en die San-gemeenskap.
Die !Khwa ttu San Erfenis-sentrum is baie meer as net ‘n versameling van artefakte en historiese foto’s. Dit is ‘n pioniersinisiatief wat die beginsel van gemeenskapskurasie omhels, gelei deur San van regoor Suid-Afrika en akademici. Stories spreek die hoop en drome van San of Boesmans regoor Suid-Afrika aan.
Dit is maniere van hul keuse, ‘n plek van waardigheid waar hul stemme gehoor kan word en die verlede onthou word vir ‘n beter toekoms, ‘n plek om jou te vertel wie die San is.
By die gewilde toerismebestemming, is die uitstallings, San-begeleide roetes en ervarings só ontwerp om die liggaam en sintuie asook die gedagte te bekoor.
Moet die besonderse geleentheid op 26 Februarie om 19:00 by Malmesbury Museum op Malmesbury nie misloop nie.
Besprekings kan voor 22 Februarie gemaak word by Sorinda (022 482 2332 of by 073 915 9199.Kaartjies kos R70pp en sluit verversings in.
SAPD: Doen betyds aansoek vir jagpermitte
Die polisie maan alle voornemende jagters om ten minste ‘n maand of twee voor die tyd hul permitte te kom uithaal, veral as hul in die buiteland gaan jag.
Alle tydelike uitvoerpermitte word nou in Pretoria goedgekeur en nie meer self deur die stasies nie.
Jagters in Malmesbury area kan Julienne Hoogbaard kontak (022 482 7548)om ‘n afspraak te reël, Darling, Philadelphia, Riebeeck-wes en Moorreesburg moet hul plaaslike beampte kontak.
Om teleurstelling te voorkom maak u afspraak vroegtydig.
Nuwe Conqueror Recce by ekspo bekendgestel
Conqueror het sy nuwe indrukwekkende platinum-reeks en sy vennootskap met die Recce-stigting op die naweek se kykNet Buite-ekspo buite Malmesbury bekendgestel.
Die nuwe toevoeging tot die baie gewilde en bekroonde Commander, Companion, Comfort en Compact-reekse spog met splinternuwe innoverende geriefskenmerke.
Die Conqueror woonwa-handelsmerk is die markleier met 'n bewese geskiedenis van kliëntevredenheid en spog reeds met 'n reeks toekennings.
2018 was geen uitsondering ni
e en in die jongste woonwatoekennings het Conqueror se Commander weggestap met die toekenning vir Woonwa van die Jaar, terwyl die Conqueror Comfort aangewys is as 2018 se Bossleepwa van die Jaar.
Dié sukses ten spyt, het Conqueror dit pas 'n paar trappies verder geneem met die nuwe platinum Recce-toevoeging tot van sy bestaande waens.
Onder die nuwe kenmerke tel 'n onafhanklike lugsak-veringstelsel (wat met die druk van 'n knoppie saam of afsonderlik verstel kan word vir ongelyke terrein asook om die wa te laat sak om in 'n motorhuis te pas), nuwe elektrisiteitsvoorsieningsopsies (DC-to-DC om die las op die sleepvoertuig se elektriese stelsel te verlig), nuwe, unieke en gerieflike matrasse, 'n vergrote neusstoorspasie, nuwe yskas- en vriesgeriewe asook 'n verbeterde waterpompstelsel en twee afsonderlike 180-grade tentdakke wat aan mekaar gerits word vir 'n 360 grade-tent.
Daar is ook aandag gegee aan die kruideniersware-stoorruimte wat nou met 'n dieper basis spog.
Elke Recce-model is ook met 'n sonpaneel toegerus.
Conqueror, wat dekades gelede (sedert 1991) hoofsaaklik militêre toerusting gebou het, spog nou met 25 jaar se boswa-ervaring sedert die eerste Conqueror Safari in 1996 by Nampo bekend gestel is.
Dié uitgebreide ondervinding in die ontwerp en vervaardiging van sleepwaens is sedertdien deurslaggewend in hul sukses in die kampeer- en safarimark.
Dit het gelei tot 'n reeks voertuie met innoverende ontwerp, deeglike veldtoetsing en unieke vervaardigingsprosesse. Daar is al bykans 17000 waens deur die maatskappy gebou met sy hoofkantoor in Heidelberg.
'n Groot klomp van dié waens is uitgevoer na lande soos Kanada, Mongolië, Australië, Saoedi-Arabië, Amerika en Europa.
Intussen het Conqueror een van die mees gevorderde produksie-aanlegte in die land waar robotte onder meer gebruik word om plate heen en weer te skuif vir spesialismasjiene om spesifieke take te verrig.
Die robotte kan ook sweis en gom smeer en panele optel en teen mekaar vassit.
Die Wes-Kaap se konsessiehouer van Conqueror, André en Lurette Rudolph, is op Wellington gestasioneer.
André het by die bekendstelling gesê dié familiebesigheid is trots om deel uit te maak van die groter Conqueror Connection-familie.
“Ons fokus is kliëntgedrewe en spesifiek op die individu se behoeftes en vereistes wanneer hulle in 'n woonwa of bossleepwa belê.
“Ons is ook bevoorreg om nou met die nuwe Recce-reeks nou met die Suid-Afrikaanse Spesiale Magte-vereniging (die Recce's) geassosieer te word.”
Dié organisasie het ten doel om die Recce-handelsmerk uit te bou en oud-Spesmaglede te ondersteun.
Geleentheid van ‘n leeftyd vir Weskus-leerders
Leerders tussen die ouderdom van 13 en 17 jaar oud kan nou aansoek doen om ‘n opvoedkundige kamp in Duitsland by te woon. Hierdie vennootskap tussen die Weskus Distriksmunisipaliteit en Kiez poog om leerders se kennis en verstaan van verskillende kulture te verbreed, om leierskap te ontwikkel en om groter verantwoordelikheidsin by leerders te kweek.
“Hierdie program het baie jong leerders se uitkyk op die lewe verander. Dit is verblywend om te sien hoe leerders selfvertroue opbou en hul ervaringe met ander leerders in hul skool en gemeenskap deel” sê Melonice Blankenberg, Projekbestuurder by WKDM. Die leerder moet ‘n bedrag van R15 000 bydra om deel van die toer te wees, terwyl die res van die onkostes deur die projek gesubsidieer word.
Leerders van Duitsland besoek ook jaarliks die Weskus as deel van dieselfde program. Suid Afrikaanse families kry dan die geleentheid om van die Duitse leerders vir ‘n naweek te huisves.
Van die vereistes waaraan applikante moet voldoen is:
• Moet tussen die ouderdom van 13 -17 jaar wees
• Moet binne die grense van die Weskus distrik skoolgaan
• Moet in besit wees van die volgende dokumentasie: Geldige paspoort, “unabridged” geboorteserifikaat, “unabridged” trou sertifikaat van ouers (Indien ouers getroud is).
Meer inligting oor vereistes of aansoekvorms kan bekom word deur die webtuiste www.westcoastdm.co.za te besoek of skakel Melonice Blankenberg by 022 433 8400. Aansoeke sluit op 5 Maart 2019.